Slegte nuus vir kragverbruikersArgieffoto (Foto: Unsplash) Eskom het Woensdagoggend aangekondig dat fase 2-beurtkrag van Woensdag 05:00 aaneenlopend tot Vrydag 05:00 toegepas sal word. Dit volg nadat die kragvoorsiener aanvanklik gesê het dat beurtkrag Woensdag en Donderdag tussen 17:00 – 05:00 sal voortduur en Vrydag om 05:00 opgeskort sal word. “Die rede vir die verlenging van beurtkrag is omdat daar bykomende eenhede gebreek het en ook oor die volgehoue tekort aan opwekkingskapasiteit. Die tekort word veroorsaak deur die vertraging om drie opwekkingseenhede by die Camden-kragstasie en twee opwekkingseenhede by die Tutuka-kragstasie te herstel,” het Eskom in ŉ verklaring gesê. Verder het ŉ opwekkingseenheid by Medupi, Matla, Kendal en Komati gedurende die nag ook die gees gegee en altesaam 240 MW se kragtoevoer van Mosambiek is ook nog boonop onderbreek. Drie opwekkingseenhede by Matla, Grootvlei en Camden is weer in werking gestel. “Ons het tans 5 379 MW op beplande instandhouding en 14 827 MW is nie beskikbaar nie weens onbeplande kragonderbrekings. Eskom waarsku dat enige verdere probleme op die kragopwekkingseenhede dit sal noodsaak om beurtkrag te verleng.